b'\n_START_ARTICLE_\nKjell Ove Hauge\n_START_SECTION_\nBiografi\n_START_PARAGRAPH_\nHauge vokste opp ved Gloppefjorden p\xc3\xa5 g\xc3\xa5rden Hauge, 3 kilometer vest for kommunesenteret Sandane. Han er s\xc3\xb8nn av Jorunn Hauge (f. 1944) og Ove Hauge (f. 1943). Siden 1998 han han v\xc3\xa6rt bosatt i Oslo, gift og far til to, en gutt f\xc3\xb8dt 2003 og en jente f\xc3\xb8dt 2007._NEWLINE_Kjell Ove Hauge ble tidlig del av et godt friidrettsmilj\xc3\xb8 i Gloppen, med blant annet de jevnaldrende ut\xc3\xb8verne Ole Morten Mardal (lengdehopper) og Arne Indreb\xc3\xb8 (spydkaster) som treningskamerater og medelever ved idrettsfag ved Firda vidareg\xc3\xa5ande skule (1985 til 1988). Etter videreg\xc3\xa5ende tok han grunnfag idrett ved H\xc3\xb8gskolen i Sogn og Fjordane. _NEWLINE_I perioden 1990 til 1995 studerte Hauge ved University of Texas at El Paso (UTEP) i El Paso, Texas.  Etter endt idrettskarriere utdannet han seg til l\xc3\xa6rer ved H\xc3\xb8gskolen i \xc3\x98stfold og senere leder ved Bjerke videreg\xc3\xa5ende skole. Fra 2006 til 2009 tok han Master of Management ved Handelsh\xc3\xb8yskolen BI. I juni 2013 ble han rektor ved den da nye Kuben videreg\xc3\xa5ende skole p\xc3\xa5 \xc3\x98kern i Oslo.\n_START_SECTION_\nIdrettskarriere\n_START_PARAGRAPH_\nI ungdoms\xc3\xa5rene representerte Hauge Fjellhug/Vereide IL. I 1989 ble han dobbelt norsk juniormester i b\xc3\xa5de kule og diskos under junior-NM i Moss. \xc3\x85ret etter i 1990 tok han som medlem av Bergensklubben IL Fri sin f\xc3\xb8rste medalje i et seniormesterskap. Han tok da bronsemedalje bak Georg Andersen og Lars Arvid Nilsen, som senere samme \xc3\xa5ret tok s\xc3\xb8lv og bronse under VM i Tokyo. Per 1. januar 2016 har Hauge fortsatt klubbrekorden i diskos for IL Fri._NEWLINE_Fra 1991 ble han med i overbygningsklubben Gloppen FIL, og ble norsk mester for f\xc3\xb8rste gang i 1993 i kulest\xc3\xb8t. Det samme \xc3\xa5ret tok han ogs\xc3\xa5 sin f\xc3\xb8rste NM-medalje i diskos, med bronse.\n_START_SECTION_\n1994 - over 20 meter\n_START_PARAGRAPH_\nI 1994 hadde han en sterk v\xc3\xa5rsesong og vant kule under Texas Relays i Austin og diskos under Drake relays i Des Moines i Iowa. Han br\xc3\xb8t deretter for f\xc3\xb8rste gang 20 metersgrensen med syvkiloskula. Det skjedde under det amerikanske universitetsmesterskapet i friidrett i Boise, Idaho. Han st\xc3\xb8tte kula 20,07 meter, og ble nummer to bak amerikaneren Brent Noon. Han henviste samtidig John Godina til tredjeplass, mannen som \xc3\xa5ret etter ble verdensmester, st\xc3\xb8tte 22,00 meter og etablerte seg som verdens beste kulest\xc3\xb8tere de ti neste \xc3\xa5rene. Tilbake i Europa vant Hauge Europacupen i Istanbul, denne gang i diskos med 59,14 meter._NEWLINE_I august deltok han i kulest\xc3\xb8t i det historiske europamesterskapet i Helsingfors hvor Norge vant tre gull, to s\xc3\xb8lv og en bronse. Han vant sitt andre norgesmesterskap i kulest\xc3\xb8t den p\xc3\xa5f\xc3\xb8lgende uken, med 18,82 og nesten en meter foran s\xc3\xb8lvvinner Roar Hoff (17,96). Sleggekasteren K\xc3\xa5re Sagedal ble nummer 3 med 17,28.\n_START_SECTION_\n1995 og 1996\n_START_PARAGRAPH_\nUnder Drammen grand prix 31. mai i 1995 oppn\xc3\xa5dde han 19,35 meter. Under NM p\xc3\xa5 Lillehammer oppn\xc3\xa5dde Hauge 3.-plass (18,10) etter Ge\xc3\xb8rg Andersen. Hauges beste resultat dette \xc3\xa5ret ble 19,36 meter fra et stevne i finske Lapinlahti, 25. juni. I 1996 hadde han en jevn sesong, og med \xc3\xa5rsbeste p\xc3\xa5 19,86 meter under midtsummerstevnet i Lapinlahti 23. juni var han godt over den internasjonale kvalifiseringsgrensen p\xc3\xa5 19,50 meter til OL i Atlanta. Den norske olympiske komit\xc3\xa9 satte grensen p\xc3\xa5 20,00 meter, og Hauge kom ikke med. I Milano ble han nummer \xc3\xa5tte med 19,34 meter. Dette \xc3\xa5ret tok han sitt tredje NM-gull og slo Georg Andersen i en jevn og spennende konkurranse i Kristiansand 18. august, med 19,36 mot Andersens 19,22 meter. Jan Sagedal tok 3.-plassen med 18,41.\n_START_SECTION_\n1997 - VM-finale\n_START_PARAGRAPH_\n1997 skulle bli hans beste sesong. Han ble norsk mester under innend\xc3\xb8rs-NM i Stangehallen 2. februar med 19,16 meter. Senere samme m\xc3\xa5ned st\xc3\xb8tte han 20,37 meter under et innend\xc3\xb8rsstevne i Genova, Italia, et resultat som plasserer Hauge som nummer 3 i Norge gjennom tidene innend\xc3\xb8rs._NEWLINE_Under Innend\xc3\xb8rs-VM i 1997 st\xc3\xb8tte han 19,78 meter i kvalifiseringen, og 19,42 i finalen. Han ble nummer 11 og fikk med det karrierens eneste mesterskapsfinale. P\xc3\xa5 et stevne i T\xc3\xb8nsberg i juni kastet han personbeste med 63,10 meter i diskos, og representere Norge i b\xc3\xa5de kule (nr. 4) og diskos (nr. 5) i Europacupen i M\xc3\xbcnchen. Han var ogs\xc3\xa5 kvalifisert til VM i Athen i b\xc3\xa5de kulest\xc3\xb8t og diskos. Han ble da den f\xc3\xb8rste nordmann som har deltatt i to tekniske \xc3\xb8velser i et friidretts-VM. Han fulgte ikke opp med topp prestasjoner under mesterskapet og fikk 25.-plass i kulest\xc3\xb8t og 32.-plass i diskos. Han ble norsk mester i kulest\xc3\xb8t for fjerde gang dette \xc3\xa5ret med 18,72 meter, men n\xc3\xa5dde ikke NM-medalje i diskos._NEWLINE_Hauge ble nummer 62 p\xc3\xa5 VG Sportens Topp 100 idrettsut\xc3\xb8vere for \xc3\xa5ret 2017.\n_START_SECTION_\n1998 - legger opp\n_START_PARAGRAPH_\nSesongen 1998 ble Hauges siste som idrettsut\xc3\xb8ver. En skade i h\xc3\xb8yre l\xc3\xa5r stoppet innend\xc3\xb8rskonkurransene, men han ble klar til utend\xc3\xb8rssesongen og debuterte med personlig rekord p\xc3\xa5 20,39 meter under Grand Prix stevnet \xe2\x80\x99\xe2\x80\x99Steve Prefontaine Memorial\xe2\x80\x99\xe2\x80\x99 i Eugene, Oregon. Resultatet rangerer Hauge som nummer fem blant Norges beste kulest\xc3\xb8tere, bak Nilsen, Andersen, Jan Sagedal og Knut Hjeltnes (per januar 2016). I juni vant han Europacupen i kulest\xc3\xb8t med 20,07 meter i Malm\xc3\xb6.\n_START_SECTION_\nDopingsaken\n_START_PARAGRAPH_\nI forkant av norgesmesterskapet i friidrett i m\xc3\xa5nedsskiftet juli-august 1998 avholdt Hauge en pressekonferanse p\xc3\xa5 Toppidrettssenteret i Oslo, etter \xc3\xa5 ha avlagt en positiv dopingpr\xc3\xb8ve. Han innr\xc3\xb8mmet bruk av methandienon, et anabole steroid som ogs\xc3\xa5 kalles Dianabol. P\xc3\xa5 den samme pressekonferansen beklaget han det han omtalte som et feilvalg i forbindelse med en muskelavrivning i h\xc3\xb8yre l\xc3\xa5r, og meddelte at han tok konsekvensen av dette ved \xc3\xa5 legge opp som toppidrettsut\xc3\xb8ver. Hauges tilst\xc3\xa5else medf\xc3\xb8rte at Idrettens domsutvalg reduserte straffen med seks m\xc3\xa5neder, fra 24 til 18. Han ble den syvende norske kulest\xc3\xb8ter blant de ti beste, utestengt p\xc3\xa5 grunn av brudd p\xc3\xa5 dopingreglementet.\n_START_SECTION_\nTrenerkarriere\n_START_PARAGRAPH_\nFra 2000 til 2006 var Hauge ressurstrener for fotballklubben Skeids A-laget og junior elitelag, med ansvar for skadeforebyggende trening, styrke, spenst og hurtighet._NEWLINE_I 2001 og 2002 var han ogs\xc3\xa5 trener for kasteren Elin Isane, som begge disse \xc3\xa5rene tok s\xc3\xb8lvmedaljer i b\xc3\xa5de kule og diskos under NM.'